PSLอึดธุรกิจเรือซึมยาว2ปี
ดิ้นทำเรือซีเมนต์เอาใจลูกค้าจีน6เดือนทะลุเป้าปันผลอีก10สต.
7 ส.ค. 2555

ดิ้นทำเรือซีเมนต์เอาใจลูกค้าจีน6เดือนทะลุเป้าปันผลอีก10สต.
บิ๊ก PSL ชี้ธุรกิจเดินเรือจะไม่ดีอีก 2 ปี ช่วงนี้ขอเก็บสต๊อกเรือใหม่และมือสอง ผลงานครึ่งปีดีเกินเป้า แจกปันผลอีก 10 สต.
นายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง (PSL) เปิดเผยว่า บริษัทมองว่าภายในปี 2555-2556 ธุรกิจเดินเรือยังคงซบเซา เนื่องจากภาวะเศรษฐกิจโลกไม่ดีขึ้น ทั้งจากปัญหาเศรษฐกิจสหรัฐยุโรป รวมถึงการเติบโตเศรษฐกิจของจีนที่ชะลอตัว
ขณะที่จำนวนเรือเทกองที่ออกสู่ตลาดก็มีจำนวนมาก ซึ่งไม่สอดคล้องกับภาวะความต้องการใช้เรือเทกองของลูกค้า เนื่องจากประเทศจีนยังต้องการขนส่งสินค้าประเภทเหล็กน้อยอยู่ เพราะยังมีสต๊อกสินค้าเหล็กเป็นจำนวนมาก
“ผมไม่สามารถประเมินได้ว่าอุปสงค์และอุปทานจะเข้าสู่ภาวะสมดุลได้ในปีไหน เพราะมีหลายปัจจัยที่เกี่ยวข้อง แต่บริษัทประเมินว่าเศรษฐกิจโลกน่าจะกลับมาฟื้นตัวได้ในปี 2557 ซึ่งระหว่างนี้บริษัทจะเก็บสต๊อกเรือ ทั้งจากเรือที่สั่งต่อใหม่ และยังเป็นโอกาสดีในการซื้อเรือมือสองในราคาถูก ซึ่งจะช่วยให้บริษัทมีจำนวนกองเรือเท่ากับเป้าหมายที่ตั้งไว้ 60-65 ลำ ได้ภายในปี 2557 โดยสิ้น 30 มิ.ย. บริษัทมีเรือทั้งหมด 30 ลำ” นายคาลิด กล่าว
อย่างไรก็ดี บริษัทพร้อมที่จะขยายกองเรือซีเมนต์เพิ่มขึ้นถ้ามีความต้องการจากลูกค้า เพราะปัจจุบันบริษัทมีการสั่งต่อเรือซีเมนต์จำนวน 3 ลำ และจะรับมอบภายใน 2 ปี ซึ่งการมีเรือซีเมนต์จะทำให้บริษัทสามารถกำหนดอัตราค่าระวางเรือได้ในระยะยาว ซึ่งปัจจุบันกำหนดอยู่ที่ 1.5 หมื่นเหรียญสหรัฐต่อวันต่อลำ และที่สำคัญรายได้เรือซีเมนต์จะดีกว่าเรือเทกอง 
“บริษัทมีโอกาสที่จะเพิ่มกองเรือเป็นเรือซีเมนต์ เพราะประเทศจีนยังมีความต้องการลงทุนในโครงสร้างพื้นฐานของประเทศ แต่ทั้งหมดนี้ต้องรอดูความต้องการของลูกค้าเป็นหลักก่อน ซึ่งจำนวนเรือซีเมนต์ที่สั่งไปก็เป็นไปตามความต้องการที่แจ้งเข้ามากับบริษัทแล้ว” นายคาลิด กล่าว
กรรมการผู้จัดการ กล่าวว่า บริษัทยังไม่มีการเพิ่มเป้าค่าระวางเรือเฉลี่ยปีนี้ที่ 7,150 เหรียญสหรัฐต่อวันต่อลำ แม้ผ่านมาครึ่งปีแรกบริษัทจะมีค่าระวางเรือเฉลี่ยอยู่ที่ 8,747 เหรียญสหรัฐต่อวันต่อลำ เนื่องจากไตรมาส 3 จะเป็นช่วงโลว์ซีซันของธุรกิจ ก่อนที่จะเริ่มปรับขึ้นอีกครั้งในไตรมาส 4 ประกอบกับ 2-3 ปีนี้ ธุรกิจเดินเรือเป็นเรื่องที่คาดการณ์ได้ยาก บริษัทจึงขอมองแบบอนุรักษนิยมไปก่อน
ด้านคณะกรรมการบริษัทมีมติให้นำกำไรสะสมมาจ่ายเงินปันผลระหว่างกาลงวดที่ 2 ในอัตราหุ้นละ 0.10 บาท ให้แก่ผู้ถือหุ้นที่มีชื่อในทะเบียนวันที่ 22 ส.ค.นี้ กำหนดจ่ายเงินวันที่ 3 ก.ย. 2555 แม้ว่าในไตรมาส 2 ปีนี้ จะมีกำไรสุทธิเพียง 0.01 บาทต่อหุ้น หรือ 13 ล้านบาท และ 6 เดือนปีนี้ ขาดทุนสุทธิ 27 ล้านบาท หรือ 0.03 บาท พลิกจากช่วงเดียวกันปีก่อนกำไรสุทธิถึง 509 ล้านบาทก็ตาม